Stampa t-test tal-qari ... Il-Ħmistax-il Ġimgħa taż-Żmien ta' Matul is-Sena Jekk jitlebilbu għall-għelieqi, jisirquhom; jekk għad-djar, jaħtfuhom. Qari mill-Ktieb tal-Profeta Mikea Ħażin għalihom dawk li jfasslu l-ħsara, dawk li jsawru d-deni fuq soddithom! U jagħmluh mas-sebħ filgħodu, għax idejhom għandhom is-setgħa. Jekk jitlebilbu għall-għelieqi, jisirquhom; jekk għad-djar, jaħtfuhom; jagħmlu l-vjolenza fuq raġel u daru, fuq is-sid u ġidu. Għalhekk dan jgħid il-Mulej: "Ara, kontra din ir-razza ta' nies qed infassal ħsibijiet ta' ħsara, li ma teħilsux għonqkom minnha, u ma tibqgħux timxu raskom merfugħa, għax ikun żmien ħażin. Dakinhar tiġu f'ilsien in-nies, jgħannulkom għanja tal-biki u jgħidulkom: "Aħna misruqin serqa għall-aħħar: sehem il-poplu tiegħu qiegħed jitqies bil-ħbula, m'hemm ħadd biex iroddhulu lura; ir-raba' tagħna sar sehem min seraqna". Għalhekk għalikom ma jkunx hemm min jixħet il-ħabel tal-qjies bix-xorti fil-ġemgħa tal-Mulej". Il-Kelma tal-Mulej R/. Irroddu ħajr lil Alla R/. (12b): Mulej, la tinsihomx lill-imsejknin Għaliex, Mulej, int hekk imbiegħed? Għaliex tinħeba waqt il-bżonn? Fi kburitu l-ħażin lill-fqir jaħqar, jaqbdu fin-nases li nasablu. R/. Il-ħażin jiftaħar bix-xewqat ta' qalbu, fir-regħba tiegħu jisħet u jżeblaħ lill-Mulej. Fi kburitu jkasbar lill-Mulej, u f'xejn ma jfittxu; u Alla ma jidħolx fi ħsibijietu. R/. Saħta, qerq u dnewwa fuq fommu; għawġ u ħsara fuq ilsienu. Wara l-ħitan tas-sejjieħ jissajja, fil-moħbi joqtol nies bla ħtija; għajnejh ifittxu lill-imsejken. R/. Int tara, tabilħaqq, l-għawġ u l-ħsara, u taħseb biex f'idejk teħodhom. F'idejk jintelaq l-imsejken; tal-iltim int sirt l-għajnuna. R/. AKKLAMAZZJONI QABEL L-EVANĠELJU Alla kien li ħabbeb il-ħolqien miegħu nnifsu permezz ta' Kristu, u fdalna l-ministeru ta' din il-ħbiberija. EVANĠELJU Ordnalhom bis-sħiħ biex ma jurux min kien, biex hekk iseħħ dak li kien ingħad. Qari mill-Evanġelju skont San Mattew F'dak iż-żmien, il-Fariżej ħarġu u bdew jiftiehmu bejniethom kontra Ġesù, kif se jeqirduh. Ġesù sar jaf b'dan u telaq minn hemm. Ħafna nies marru warajh u fejjaqhom kollha, u ordnalhom bis-sħiħ biex ma jurux min kien, biex hekk iseħħ dak li kien ingħad permezz tal-profeta Iżaija, meta qal: "Ara l-Qaddej tiegħi li jiena ħtart, l-għażiż tiegħi li bih ruħi tgħaxxqet! Jien inqiegħed l-Ispirtu tiegħi fuqu u hu jxandar il-ġustizzja lill-ġnus. Ma jiksirha ma' ħadd, ma jgħollix leħnu u ħadd ma jisma' leħnu fil-pjazez. Qasba mġelġla ma jiksirhiex, u musbieħ inemnem ma jitfihx, sa ma jwassal il-ġustizzja għar-rebħa, u f'ismu jittamaw il-ġnus". Il-Kelma tal-Mulej R/. Tifħir lilek Kristu
Qari tal-Quddies tas-Sibt tal-XV-il ġimgħa matul is-Sena